Puiston vetonaulat saapuivat – Kaupunki toivoo, että Tampereen Sorsapuiston rottaongelma on nyt selätetty: ”Olen varovaisen toiveikas”

Tampereen Sorsapuiston suosion salaisuus ovat linnut. Ne saapuivat jälleen toukokuun puolivälissä, tarkemmin 15. toukokuuta kello 11. Tänä vuonna on juhlavuosi, sillä lintula perustettiin vuonna 1939 eli tasan 80 vuotta sitten. Idea oli silloisen kaupunginpuutarhurin Viljo Tarkon . Hän halusi elävöittää puistoa, ja tässä hän onnistuikin. Puisto on pikkiriikkisen vanhempi. Sorsapuiston lammen kohdalla oli alunperin kirkasvetinen lähde, joka viime vuosisadan alussa laajeni lammeksi. 1920-luvulla lammen rannat olivat rumat ja ryteikköiset. Lampi haisi pahalle. Pulavuosina 1930-luvulla kaupunki rakentaa lammen ympärille puiston työllistääkseen työttömiä. Palkka oli 60 prosenttia vakituisen ansiosta. Työläiset saivat käydä Tammelan Voimassa syömässä aamulla lautasellisen puuroa ja lasillisen maitoa. Sorsapuisto valmistui vuonna 1938. Puiston istutukset suunnitteli kaupunginpuutarhuri Onni Karsten . Lisää eläväisyyttä toi vuonna 1956 perustettu lasten liikennepuisto. Se oli valtavan suosittu ja pikkuautojen rattiin jonotettiin. Rottaongelma on voitettu Viime kesänä lintulan luona käytiin ankaraa rottasotaa. Niitä näkyi päivisinkin. Moni kuvasi rottia ja kävi viemässä kaupungin asiakaspalveluun kuvia. – Minua haastateltiin rottaongelmista joka mediaan, kertoo rakennuttajahortonomi Teemu Kylmäkoski , joka on ollut vastuussa lintulasta viisitoista vuotta. Nyt toivon mukaan rottaongelma on selätetty. Lintulan ja lammen välinen ryteikkö on raivattu, jotta siellä ei ole pesäpaikkoja tihulaisille. Lintujen kopit on nostettu harkkojen päälle. Näin pesäpaikat on hävitetty koppien alta. Linnun saavat vielä luiskat, jotta ne pääsevät suojiinsa. – Rottien torjunta aloitettiin viime kesänä juhannuksen jälkeen. Sitä jatkettiin syksyllä, kun linnut olivat lähteneet. Talvella ei jälkiä näkynyt. Olen varovaisen toiveikas, että ongelma on nyt selätetty. Juuri linnut tekivät Sorsapuistosta kaupungin suosituimman puiston. Aina keväisin puistoon tuotiin aikanaan erikoisia vesilintuja sekä riikinkukkoja, kurkia ja erilaisia kanoja. Nyt linnut vuokrataan kesäksi Linnuille rakennettiin vuonna 1953 häkit. Samalla lampi ympäröitiin verkkoaidalla. Linnun talvehtivat ennen puisto-osaston lintulassa Hatanpäällä. – Kaupungin oman talvilintulan pito Hatanpäällä ei ollut kovinkaan kustannustehokasta. Lasku oli tonni per lintu per vuosi. Yhteensä se teki satatuhatta euroa. Siinä ei ollut järkeä. Kaupunki myi vuonna 2013 linnut Peikkorinteen tilalle, kertoo Teemu Kylmäkoski. Nyt linnut vuokrataan kesäksi, eikä kaupunki omista niitä. – Halusin, että lintula säilyy, mutta vanha systeemi ei ollut rahallisesti järkevä. Nyt linnut omistaa Tiia Hämäläinen Hämeenkyröstä. Ensi kesänä hän on luvannut esitellä lintulaa kävijöille, koska hän toki tuntee ne parhaiten. Netistä löytyy tulostettavaksi lintukierros , joten tamperelainen voi itse vetää opastetun kierroksen ulkopaikkakuntalaiselle ihan milloin haluaa. Nyt on mahdollisuus osallistua Lintulassa on jokaisella häkillä kyltti, kuka siinä asuu ja mikä hän on lajiaan. – Nyt yllytän Moro -lehden välityksellä toimittamaan meille kaupungille tarinoita ja valokuvia Sorsapuistosta. Suunnittelemme niistä kuvakavalkadia tähän juhlavuoteen lintulan viereen. Kaupungilla on myös omaa aineistoa historiasta ja siitä teemme luultavasti toisen opastetaulun, kertoo Teemu Kylmäkoski. Tätä nykyä lintulassa on kanalintuja. Vesilinnuista oli luovuttavat vuosien 2005–2006 aikana, koska silloin oli lintuinfluenssaa. Vesilinnut ovat tälle taudille alttiimpia. Samoin ne olisivat vaatineet enemmän vettä ja altaita kuin oli rahkeita järjestää. – Oli kipeä ratkaisu luopua vesilinnuista. Lintulaan liittyy myös hauskoja sattumuksia. Kerran joutsenet pääsivät karkuun. Poliisi ja palokunta ratsasivat niitä pitkin Pyhäjärveä. Täksi kesäksi lintulaan on järjestetty vartiointi, jotta kenenkään päähän ei tulisi sotkea paikkoja ja tulla mesoamaan. Vartioinnista kertovalla kyltillä on toivon mukaan pelotusvaikutus. Linnut eivät tosin hevin hätkähdä, vaan niille kyllä sopii, että puistossa raikaa rokki tai klassinen musiikki käy yhtä lailla. Yhteensä lintuja saapuu täksi kesäksi 60–70 kappaletta. Linnut tuodaan Sorsapuistoon keskiviikkona 15. toukokuuta aamupäivän aikana noin kello 11. Esimerkiksi lintulassa on Hämeen mustamaatiainen ja muita maatiaisia, silkkikana, paduan, Hollannin valkohuntu, Sussex ja Plymouth Rock, Orpington sekä Kochi. Valokuvat ja tarinat: Molempia voi lähettää moro@aamulehti.fi-sähköpostiin. Voit muistella koko Sorsapuistoa, lintulaa, lasten liikennepuistoa tai eläintarhaa. Toimitus välittää materiaalit eteenpäin rakennuttajahortonomi Teemu Kylmäkoskelle.